কিন্তু রাস্তায় নেমে বুঝতে পারলাম ম্যাপে রাস্তা খোঁজা আর ম্যাপ দেখে রাস্তা খুঁজে বের করা দুটো ভিন্ন জিনিস। কার্লটন এলাকায় অনেকক্ষণ হাঁটার পরেও নেইল স্ট্রিট খুঁজে পেলাম না। মোড়ে মোড়ে রাস্তার নাম লেখা আছে। বৃষ্টির মধ্যে একহাতে ছাতা ধরে অন্যহাতে ম্যাপের ওপর রাস্তার নাম মিলিয়ে দেখতে কী যে কষ্ট। তার ওপর একটু পরপর দমকা বাতাসে হয় ছাতা নয়তো ম্যাপ উল্‌টে যেতে চায়। সাহস করে কয়েকজনকে জিজ্ঞেসও করলাম। কিন্তু কেউই জানে না নেইল স্ট্রিট কোথায়।